Több térdsérülése volt, hétszer műtötték a sérült lábát, 2008-ban pedig jobb lába lebénult. Pályafutását több évre abbahagyta, majd úgy döntött, hogy megpróbálkozik a kerekesszékes vívással. Romániában erre nem volt lehetősége, így került Magyarországra, ahol megkapta a támogatást, igaz eleinte párhuzamosan edzett Szatmárnémetiben és Budapesten. Kijutott a 2012-es paralimpiára, ahol az elődöntőben a kínai ellenfele 13–15-re múlta felül a kardozók egyéni versenyében. A bronzéremért Osváth 15–7-re győzte le a francia Damien Tokatliant. Bronzérmét egyaránt ajánlotta a román- és a magyar szövetségnek is, bár azt később elismerte, hogy szülőhazája sportági vezetőitől semmiféle gratulációt nem kapott.